EHTY:N VARAINHOITOVUOTTA 1997 koskeva vuosikertomus sekä komission vastaus (98/C 352/01)

(21 päivänä joulukuuta 1997 annetun varainhoitoasetuksen, sellaisena kuin se on muutettuna 18 päivänä syyskuuta 1995 annetulla neuvoston asetuksella (EY, Euratom, EHTY) N:o 2335/95, 88 artikla)

ENSIMMÄINEN LUKU EHTY:N VAKAVARAISUUS JA PÄÄTOIMINTOJEN KEHITYS

Johdanto

1.1. Tässä luvussa käsitellään EHTY:n vakavaraisuutta 31. joulukuuta 1997 sekä varainhoitovuoden 1997 talousarvioon ja rahoitustoimintaan liittyviä EHTY:n päätoimintoja. EHTY:n vakavaraisuudella on erityisen tärkeä merkitys etenkin seuraavista syistä:

- Omista varoista myönnettäviä, määrältään vähäisiä lainoja lukuun ottamatta EHTY:n lainat rahoitetaan lainanotolla pankeista tai laskemalla liikkeelle obligaatioita. On siis tärkeää, että EHTY:llä on paras mahdollinen luokitus rahoitusmarkkinoilla. Tämä puolestaan edellyttää erittäin korkeaa vakavaraisuusastetta.

- Koska EHTY:n myöntämien lainojen ehdot ovat (korkojen, valuuttojen ja erääntymisaikataulujen osalta) enimmäkseen samat kuin niitä varten otettujen lainojen ehdot, EHTY:n pankkitoimintaan kohdistuva suurin riski on myönnettyjen lainojen takaisinmaksun saamatta jääminen. Muita riskejä saattaa esiintyä, mikäli lainanoton ja -annon välinen tasapaino häiriintyy velallisen laiminlyönnin vuoksi.

- Pariisin sopimus päättyy vuonna 2002. Erityisesti EHTY:n omien varojen kehitystä olisi tarkkailtava vakavaraisuuden varmistamiseksi sopimuksen päättymiseen asti ja vielä sen jälkeenkin, jotta jäljellä olevien ottolainojen hoito olisi turvattu.

EHTY:n vakavaraisuus

Vakavaraisuussuhde

1.2. Vuodesta 1994 lähtien EHTY:n vakavaraisuuden arvioimisessa on käytetty ensisijaisena keinona tätä tarkoitusta varten neuvoston direktiivissä 89/647/ETY (1) määriteltyä suhdelukua. Kyseisen suhdeluvun nimittäjään sisältyvät direktiivin mukaisesti painotettuina sekä varojen erät että taseen ulkopuoliset erät. Komissio sisällyttää kuitenkin suhdeluvun osoittajaan takuurahaston ja voittovarat, mutta ei muita eriä, vaikka niitä voitaisiin myös pitää EHTY:n omina varoina (ks. kohta 1.8). Vakavaraisuussuhteen laskennassa käytetty omien varojen määritelmä vastaa direktiivin tulkintaa, toisin sanoen arviointia voidaan pitää riittävän varovaisena.

1.3. Joulukuun 31 päivänä 1997 EHTY:n vakavaraisuussuhde oli 28,3 prosenttia, kun se 31. joulukuuta 1996 oli 21,1 prosenttia. Kehitys johtuu takuurahaston kasvusta (+ 6,7 prosenttia) ja etenkin antolainojen jäljellä olevan määrän merkittävästä pienentymisestä, mikä on luonnollista, kun otetaan huomioon, että EHTY:n toiminta vähenee sopimuksen voimassaolon lähetessä päättymistään. Komissio vahvisti 11. syyskuuta 1996 (2), että se haluaa säilyttää rahastot sellaisella tasolla, että ne kattavat sataprosenttisesti lainat, joiden laina-aika päättyy vuoden 2002 jälkeen ja joille ei ole myönnetty valtiontakausta. Tätä varten takuurahastoa olisi suurennettava vuosittain vuoteen 2002 saakka. Näin ollen vakavaraisuussuhde tulee asteittain nousemaan kohti 100 prosentin tasoa.

Suuria riskikeskittymiä varten tehty varaus

1.4. EHTY:n toiminnan tasoon vaikuttaa jo nyt merkittävästi se, että Pariisin sopimuksen voimassaolo päättyy vuonna 2002. EHTY:n myöntämien lainojen kokonaismäärä pienenee asteittain ja kohdistuu yhä harvalukuisempiin velallisiin. Kolmansiin osapuoliin nähden tehtyjen sitoumusten keskittymisestä aiheutuu riski, jonka osalta neuvosto on antanut direktiivin luottolaitosten suurten riskikeskittymien valvonnasta ja tarkastamisesta (3). Tilintarkastustuomioistuin on muistuttanut kahdesta direktiivissä säädetystä rajoituksesta EHTY:n varainhoitovuosia 1994 (kohta 1.5) ja 1995 (kohta 1.6) koskevissa kertomuksissaan (4).

1.5. Keskittymiseen liittyvän riskin kattamiseksi komissio teki vuonna 1995 varauksen suuria riskikeskittymiä varten. Varauksen määrä lasketaan molempien edellä mainittujen rajoitusten ylitysten määrän perusteella neuvoston direktiivin 93/6/ETY (5) liitteessä VI määrätyllä tavalla. Vaikka direktiiviä ei tosiasiassa olisikaan sovellettava EHTY:n tilanteeseen, tämän lähestymistavan ansiosta voidaan noudattaa riittävän varovaista menettelytapaa aiemmista toimista aiheutuneiden ylitysten suhteen. Varaus oli 36 miljoonaa ecua 31. joulukuuta 1996 ja 27 miljoonaa ecua 31. joulukuuta 1997. Varausmäärän muuttuminen johtuu kyseisten saamiserien pienentymisestä, joka on seurausta vuoden 1997 aikana toteutuneista takaisinmaksuista.

Kohdennetut luottotappiovaraukset

1.6. Tilinpäätöksiä koskevien neuvoston direktiivien mukaisesti (6) (7) taseen vastaavaa-puolen erät on uudelleenarvostettava yksitellen tilinpäätösvaiheessa, ja tuolloin on tarvittaessa tehtävä kohdennetut luottotappiovaraukset. Antolainoja (korot mukaan luettuna) koskevien kohdennettujen luottotappiovarausten määrä oli 170 miljoonaa ecua 31. joulukuuta 1997 (8), kun vastaava määrä oli 193 miljoonaa ecua 31. joulukuuta 1996. Tämä 12 prosentin suuruinen lasku johtuu luottotappiovarauksen uudelleenlaskemisesta erään merkittävän velallisen tapauksessa, jossa suoritettiin velan uudelleenjärjestely.

1.7. Komissio on tehnyt taloudellista tilaa koskevat analyysit muiden riskivelallisten eli sellaisten velallisten osalta, joiden EHTY:ltä saamilla lainoilla ei ole ensiluokkaisia vakuuksia (9), ja kirjannut tarvittavat luottotappiovaraukset. Lainanottajien takaisinmaksuissa ei tapahtunut vuonna 1997 uusia laiminlyöntejä.

EHTY:n varojen ja niiden käytön muuttuminen

1.8. EHTY:n toiminnallisen talousarvion maksusitoumukset vähenivät edelleen vuonna 1997 (10 prosenttia, ks. taulukko 1), kun taas varainhoitovuoden varojen määrä kasvoi paljon enemmän kuin oli arvioitu. Kasvuun oli kaksi pääasiallista syytä: Toisaalta tapahtui huomattava määrä peruuntumisia (195,2 miljoonaa ecua, joista yli puolet koski korkotukia, joista oli tehty maksusitoumukset EHTY:n perustamissopimuksen 56 artiklan 2 kohdan a alakohdan mukaisesti). Toisaalta kasvu johtui erään merkittävän velallisen kohdalla toteutetusta saamisten uudelleenarvostamisesta, joka liittyi kyseessä olleen velan uudelleenjärjestelyyn (ks. kohta 1.6). Toteutuneen ylijäämän ansiosta voitiin tehdä 31,3 miljoonan ecun lisävienti takuurahastoon ja lisätä EHTY:n toiminnallista talousarviota varten käytettävissä olevaa varausta nettomääräisesti laskettuna 224,9 miljoonan ecun verran (ks. taulukko 2). Seurauksena oli, että EHTY:n omat varat kasvoivat huomattavasti (ks. taulukko 3). Tämän tulevien toiminnallisten talousarvioiden rahoittamiseen tarkoitetun varauksen on määrä riittää, kun otetaan huomioon, että EHTY-maksuja ei kanneta vuodelta 1998, ja näin ollen varaus olisi määrä käyttää varainhoitovuosien 1998 2002 aikana.

EHTY:n taseen kehitys

1.9. EHTY:n taseen loppusumma pienentyi 1 080 miljoonaa ecua (15,4 prosenttia) 31. joulukuuta 1996 ja 31. joulukuuta 1997 välisenä aikana (ks. taulukko 4). Pieneneminen johtuu pääasiassa siitä, että lainavaroin rahoitettujen antolainojen jäljellä oleva määrä on vähentynyt: varainhoitovuonna 1997 EHTY sai lainojen takaisinmaksuina 1 661 miljoonaa ecua, kun taas EHTY suoritti uusiin annettuihin lainoihin perustuvia maksuja ainoastaan 541,2 miljoonaa ecua.

1.10. Uusien maksettujen lainojen määrä kaksinkertaistui varainhoitovuoteen 1996 verrattuna (ks. taulukko 5). Perustamissopimuksen 56 artiklan 2 kohdan a alakohdan nojalla maksettujen lainojen määrän kasvu liittyi siihen, että varainhoitovuonna maksettiin viimeiset tukikelpoiset lainat, joita koskevat hakemukset EHTY oli saanut ennen 31. joulukuuta 1996 eli ennen lainan hakemiselle asetettua määräaikaa. Perustamissopimuksen 54 artiklan nojalla EHTY maksoi kuusi lainaa rauta- ja terästeollisuuden yritysten rakenneuudistusta ja uudenaikaistamista varten (54 artiklan ensimmäinen kohta) ja kaksi lainaa yhteisön teräksen kulutuksen tukemista varten (54 artiklan toinen kohta).

1.11. EHTY:n varainhoitovuotta 1995 koskevan vuosikertomuksen kohdassa 2.9 tilintarkastustuomioistuin toi esille, että Ison-Beltin sillan rakentamista varten maksetut EHTY:n lainat olivat noin kaksi kertaa suuremmat verrattuna määrään, joka olisi ollut hankkeessa käytetyn yhteisön teräksen arvoon nähden asianmukainen. Komissio vastasi, että se ei tulisi uusimaan niitä lainoja, joiden laina-aika päättyy vuonna 1997. Tilintarkastustuomioistuin toteaa, että kyseiset lainat maksettiin takaisin vuonna 1997 eikä niitä ole uusittu; näin ollen jäljellä oleva EHTY:n lainan määrä kyseisessä hankkeessa (vuoteen 2001 asti) vastaa määritettyjä rajoja.

1.12. Lainavaroin rahoitettujen antolainojen jäljellä oleva määrä, joka oli 3 600 miljoonaa ecua 31. joulukuuta 1997, pienenee noin 715 miljoonaan ecuun 23. heinäkuuta 2002 mennessä (ennen luottotappiovarauksia). Lähes 90 prosenttia näistä lainoista on myönnetty ilman ensiluokkaista vakuutta. Viimeinen näistä lainoista erääntyy vuonna 2019. Edellä mainitut luvut on laskettu ennen 31. joulukuuta 1997 maksettujen lainojen perusteella. Komission tekemän päätöksen mukaan (10) rahastoja ei ole määrä käyttää sellaisten uusien lainojen myöntämiseen, jotka erääntyisivät EHTY:n perustamissopimuksen voimassaolon päättymisen jälkeen.

1.13. EHTY:n taseessa 31. joulukuuta 1997 käteisvarojen osuus vastaavaa-puolen eristä oli 34 prosenttia eli käteisvarat muodostivat toiseksi suurimman erän annettujen lainojen jälkeen. Kyseiset tilit sekä niiden tärkeimmät vastaerät vastattavaa-puolella käyvät ilmi taulukosta 6.

Loppupäätelmä

1.14. Varainhoitovuosi 1997 oli erityisesti peruuntuneiden maksusitoumusten merkittävän tason vuoksi suuressa määrin ylijäämäinen, minkä ansiosta EHTY pystyi lisäämään huomattavasti vakavaraisuuttaan ja tekemään tarvittavat varaukset ja luottotappiovaraukset. Kartutettujen rahastojen tarkoituksena on taata EHTY:n perustamissopimuksen päättymisen lähetessä talousarviotoimien loppuunsaattaminen siitä huolimatta, että EHTY-maksuja ei kanneta vuodelta 1998. Lisäksi rahastojen avulla on määrä nostaa takuurahasto asteittain tasolle, joka vastaa 100:aa prosenttia sellaisten annettujen lainojen jäljellä olevasta määrästä, joilta puuttuu jäsenvaltion takaus ja joita ei ole maksettu takaisin 23. heinäkuuta 2002 mennessä. Tähän määrään ei lueta kohdennettuja luottotappiovarauksia.

TOINEN LUKU EHTY:Ä KOSKEVA TARKASTUSLAUSUMA

2.1. Tilintarkastustuomioistuin on tarkastanut Euroopan hiili- ja teräsyhteisön (EHTY) tilit EHTY:n perustamissopimuksen 45 c artiklan mukaisesti antaakseen Euroopan parlamentille ja neuvostolle lausuman tilien luotettavuudesta sekä tilien perustana olevien toimien laillisuudesta ja asianmukaisuudesta.

2.2. Kyseisillä tileillä tarkoitetaan 31. joulukuuta 1997 päivättyä EHTY:n tilinpäätöstä, joka on laadittu komission vastuulla ja julkaistu Euroopan yhteisöjen virallisessa lehdessä (11).

2.3. Kertomuksessaan EHTY:n tilinpäätöksestä 31 päivänä joulukuuta 1997 (12), joka vastaa tilien luotettavuudesta annettavaa tarkastuslausumaa ja joka julkaistaan yhdessä kyseisen tilinpäätöksen kanssa, tilintarkastustuomioistuin toteaa, että tilinpäätös "antaa oikean kuvan Euroopan hiili- ja teräsyhteisön varoista ja taloudellisesta tilanteesta 31 päivänä joulukuuta 1997 sekä yhteisön toiminnan tuloksesta samana päivänä päättyneeltä varainhoitovuodelta".

2.4. EHTY:n varainhoitovuotta 1997 koskevien tilien perustana olevien toimien laillisuuden ja asianmukaisuuden tilintarkastustuomioistuin on tarkastanut kansainvälisellä tasolla yleisesti hyväksytyn tilintarkastuskäytännön mukaisesti. Tarkastus pohjautui erityisesti järjestelmien arviointiin ja suoritettuihin testeihin.

2.5. Tilintarkastustuomioistuin katsoo, että toimien laillisuus ja asianmukaisuus on kaiken kaikkiaan varmistettu riittävästi.

Tilintarkastustuomioistuin on hyväksynyt tämän kertomuksen Luxemburgissa 14. ja 15. lokakuuta 1998 pitämässään kokouksessa.

Tilintarkastustuomioistuimen puolesta

Bernhard FRIEDMANN

presidentti

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>

(1) Neuvoston direktiivi 89/647/ETY, annettu 18 päivänä joulukuuta 1989, luottolaitosten vakavaraisuussuhteesta (EYVL L 386, 30.12.1989, s. 14).

(2) EHTY:n perustamissopimuksen päättymistä ja rahoitustoimintaa koskevat kysymykset (PV (96) 1306). Asiakirjoihin SEC(96) 1492 1492/3 perustuva keskustelu.

(3) Neuvoston direktiivi 92/121/ETY, annettu 21 päivänä joulukuuta 1992, luottolaitosten suurten riskikeskittymien valvonnasta ja tarkastamisesta (EYVL L 29, 5.2.1993, s. 1).

(4) EHTY:n varainhoitovuotta 1994 koskeva vuosikertomus (EYVL C 329, 7.12.1995, s. 3).

EHTY:n varainhoitovuotta 1995 koskeva vuosikertomus (EYVL C 377, 13.12.1996, s. 3).

Nämä rajoitukset koskevat EHTY:n sitoumuksia yhden ja saman osapuolen (asiakkaan tai asiakasryhmän) kanssa:

- yhden ainoan kolmannen osapuolen kanssa tehtyjen sitoumusten kokonaismäärä saa olla enintään 25 prosenttia EHTY:n omien varojen määrästä,

- "suurten riskikeskittymien" kokonaismäärä saa olla enintään 800 prosenttia samaisista omista varoista. "Suuri riskikeskittymä" on kyseessä silloin, kun yhden ainoan kolmannen osapuolen kanssa tehtyjen sitoumusten kokonaismäärä on vähintään 10 prosenttia mainituista omista varoista.

(5) Neuvoston direktiivi 93/6/ETY, annettu 15 päivänä maaliskuuta 1993, sijoituspalveluyritysten ja luottolaitosten omien varojen riittävyydestä (EYVL L 141, 11.6.1993, s. 1).

(6) Neljäs neuvoston direktiivi, annettu 25 päivänä heinäkuuta 1978, perustamissopimuksen 54 artiklan 3 kohdan g alakohdan nojalla, yhtiömuodoltaan tietynlaisten yhtiöiden tilinpäätöksistä (78/660/ETY) (EYVL L 222, 14.8.1978).

(7) Neuvoston direktiivi 86/635/ETY, annettu 8 päivänä joulukuuta 1986, pankkien ja muiden rahoituslaitosten tilinpäätöksestä ja konsolidoidusta tilinpäätöksestä (EYVL L 372, 31.12.1986).

(8) EHTY:n tilinpäätös 31 päivänä joulukuuta 1997: lainojen kohdennetut luottotappiovaraukset (170 miljoonaa ecua, liitetietojen kohta 5.1).

(9) Ensiluokkaisiksi vakuuksiksi katsotaan EU:n jäsenvaltioiden myöntämät tai vastaavat (jäsenvaltioiden julkisen sektorin laitosten ja teollisuusryhmittymien) takaukset sekä pankkitakaukset.

(10) Otto- ja antolainauspolitiikan muutos EHTY:n perustamissopimuksen päättymisen vuoksi (EYVL C 175, 28.6.1994).

(11) EHTY:n tilinpäätös 31 päivänä joulukuuta 1997 (EYVL C 255, 13.8.1998).

(12) Kertomus EHTY:n tilinpäätöksestä 31 päivänä joulukuuta 1997 (EYVL C 255, 13.8.1998).

KOMISSION VASTAUS

Komissiolla ei ole mitään huomautettavaa. Komissio on tyytyväinen siihen, että tilintarkastustuomioistuimen kertomukseen ei sisälly mitään kritiikkiä, ja että myönteisen tarkastuslausuman antamista on ehdotettu.